CELEX: 32015R2233
Language: fi
Date: 2015-12-02 00:00:00
Title: Komission täytäntöönpanoasetus (EU) 2015/2233, annettu 2 päivänä joulukuuta 2015, täytäntöönpanoasetuksen (EU) N:o 540/2011 muuttamisesta tehoaineen haloksifoppi-P hyväksymisedellytysten osalta (ETA:n kannalta merkityksellinen teksti)

3.12.2015   
            
            
               FI
            
            
               Euroopan unionin virallinen lehti
            
            
               L 317/26
            
         KOMISSION TÄYTÄNTÖÖNPANOASETUS (EU) 2015/2233,
   annettu 2 päivänä joulukuuta 2015,
   täytäntöönpanoasetuksen (EU) N:o 540/2011 muuttamisesta tehoaineen haloksifoppi-P hyväksymisedellytysten osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 21 artiklan 3 kohdan toisen vaihtoehdon ja 78 artiklan 2 kohdan,
   sekä katsoo seuraavaa:
   
               (1)
            
            
               Komission direktiivillä 2010/86/EY (2) sisällytettiin tehoaine haloksifoppi-P neuvoston direktiivin 91/414/ETY (3) liitteeseen I sillä edellytyksellä, että asianomaiset jäsenvaltiot varmistavat, että ilmoittaja, jonka pyynnöstä haloksifoppi-P sisällytettiin kyseiseen liitteeseen, toimittaa lisää vahvistavia tietoja, jotka koskevat riskiä kyseisen aineen metaboliittien aiheuttamasta pohjavesien saastumisesta.
            
         
               (2)
            
            
               Direktiivin 91/414/ETY liitteessä I olevia tehoaineita pidetään asetuksen (EY) N:o 1107/2009 mukaisesti hyväksyttyinä, ja ne luetellaan komission täytäntöönpanoasetuksen (EU) N:o 540/2011 (4) liitteessä olevassa A osassa.
            
         
               (3)
            
            
               Ilmoittaja toimitti esittelijänä olevalle jäsenvaltiolle Itävallan tietojen toimittamista varten asetetussa määräajassa tutkimusten muodossa olevia lisätietoja, joilla pyrittiin vahvistamaan riskinarviointi pohjavesien osalta.
            
         
               (4)
            
            
               Itävalta arvioi ilmoittajan toimittamat lisätiedot. Se toimitti arviointinsa arviointikertomusluonnoksen lisäyksenä muille jäsenvaltioille, komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, 15 päivänä lokakuuta 2013.
            
         
               (5)
            
            
               Komissio kuuli elintarviketurvallisuusviranomaista, joka esitti lausuntonsa (5) haloksifoppi-P:n riskinarvioinnista 28 päivänä marraskuuta 2014.
            
         
               (6)
            
            
               Komissio katsoi, että ilmoittajan toimittamat lisätiedot osoittivat, että metaboliittia DE-535 pyridinoni on pidettävä toksikologisesti merkittävänä, ja näin ollen sitä ei pitäisi esiintyä pohjavesissä lakisääteisen rajan 0,1 μg/l ylittävinä pitoisuuksina.
            
         
               (7)
            
            
               Komissio pyysi ilmoittajaa toimittamaan haloksifoppi-P:tä käsittelevää tarkastelukertomusta koskevat huomautuksensa.
            
         
               (8)
            
            
               Komissio on tullut siihen tulokseen, että vaadittuja vahvistavia lisätietoja ei ollut toimitettu täysimääräisinä eikä pohjavesiin kohdistuvaa kohtuutonta riskiä voida sulkea pois muutoin kuin asettamalla lisärajoituksia.
            
         
               (9)
            
            
               Vahvistetaan, että tehoaine haloksifoppi-P katsotaan hyväksytyksi asetuksen (EY) N:o 1107/2009 nojalla. Sen estämiseksi, että kyseistä metaboliittia esiintyisi pohjavesissä johdanto-osan 6 kappaleessa tarkoitetun rajan ylittäviä määriä, on kuitenkin asianmukaista muuttaa kyseisen tehoaineen käytön edellytyksiä, erityisesti vahvistamalla sen käytön määrät ja tiheys.
            
         
               (10)
            
            
               Sen vuoksi täytäntöönpanoasetuksen (EU) N:o 540/2011 liitettä olisi muutettava.
            
         
               (11)
            
            
               Jäsenvaltioille olisi annettava aikaa haloksifoppi-P:tä sisältävien kasvinsuojeluaineiden lupien muuttamiseen tai peruuttamiseen.
            
         
               (12)
            
            
               Jos jäsenvaltiot myöntävät haloksifoppi-P:tä sisältävien kasvinsuojeluaineiden osalta siirtymäajan asetuksen (EY) N:o 1107/2009 46 artiklan mukaisesti, kyseisen siirtymäajan olisi päätyttävä viimeistään kahdeksantoista kuukauden kuluttua tämän asetuksen voimaantulosta.
            
         
               (13)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Asetuksen (EU) N:o 540/2011 muuttaminen
   Muutetaan täytäntöönpanoasetuksen (EU) N:o 540/2011 liite tämän asetuksen liitteen mukaisesti.
   2 artikla
   Siirtymätoimenpiteet
   Jäsenvaltioiden on asetuksen (EY) N:o 1107/2009 mukaisesti tarvittaessa muutettava tai peruutettava haloksifoppi-P:tä tehoaineena sisältävien kasvinsuojeluaineiden voimassa olevat luvat viimeistään 23 päivänä kesäkuuta 2016.
   3 artikla
   Siirtymäaika
   Jäsenvaltioiden asetuksen (EY) N:o 1107/2009 46 artiklan mukaisesti mahdollisesti myöntämän siirtymäajan on oltava mahdollisimman lyhyt, ja sen on päätyttävä viimeistään 23 päivänä kesäkuuta 2017.
   4 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 2 päivänä joulukuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 309, 24.11.2009, s. 1.
   
      (2)  Komission direktiivi 2010/86/EU, annettu 2 päivänä joulukuuta 2010, neuvoston direktiivin 91/414/ETY muuttamisesta haloksifoppi-P:n sisällyttämiseksi siihen tehoaineena (EUVL L 317, 3.12.2010, s. 36).
   
      (3)  Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).
   
      (4)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).
   
      (5)  Euroopan elintarviketurvallisuusviranomainen; Conclusion on the peer review of the pesticide risk assessment of confirmatory data submitted for the active substance haloxyfop-p. EFSA Journal 2014;12(12):3931, 33 pp. doi:10.2903/j.efsa.2014.3931. Saatavilla verkossa osoitteessa www.efsa.europa.eu/efsajournal.htm.
   
      LIITE
      Korvataan sarake ”Erityiset säännökset” täytäntöönpanoasetuksen (EU) N:o 540/2011 liitteessä olevassa A osassa olevalla rivillä 309, haloksifoppi-P, seuraavasti:
      
         ”A OSA
         Lupa voidaan myöntää ainoastaan rikkakasvien torjunta-aineena käyttöä varten määrinä, jotka eivät ole suurempia kuin 0,052 kg tehoainetta hehtaaria ja käyttökertaa kohti, ja vain yksi käyttökerta voidaan sallia kolmen vuoden välein.
         B OSA
         Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon elintarvikeketjua ja eläinten terveyttä käsittelevässä pysyvässä komiteassa 28. lokakuuta 2010 valmiiksi saadun haloksifoppi-P:tä koskevan tarkastelukertomuksen päätelmät ja erityisesti sen lisäykset I ja II.
         Kokonaisarvioinnissa jäsenvaltioiden on kiinnitettävä erityistä huomiota
         
                     —
                  
                  
                     pohjavesien suojeluun maaperän metaboliitilta DE-535 pyridinoni, kun tehoainetta käytetään alueilla, joilla on herkkä maaperä ja/tai epäsuotuisat ilmasto-olot;
                  
               
                     —
                  
                  
                     käyttäjien turvallisuuteen ja varmistettava, että käyttöohjeissa määrätään asianmukaisten henkilösuojainten käytöstä;
                  
               
                     —
                  
                  
                     vesieliöiden suojeluun. Lupaedellytyksiin on tarvittaessa sisällyttävä riskinhallintatoimenpiteitä, kuten riittävät puskurivyöhykkeet;
                  
               
                     —
                  
                  
                     kuluttajien turvallisuuteen metaboliitin DE-535 pyridinoli pohjavesissä esiintymisen osalta.”